**Informatīvais ziņojums**

**“Par valsts līdzdalības saglabāšanu valsts sabiedrībā ar ierobežotu atbildību “Latvijas Proves birojs””**

**1.Ievads**

Ministru kabinets 2014.gada 28.oktobra sēdē izskatīja informatīvo ziņojumu “Par valsts līdzdalības kapitālsabiedrībās izvērtēšanu un ar Ministru prezidenta 2012.gada 19.jūnija rīkojumu Nr.233 izveidotās darba grupas priekšlikumiem turpmākai rīcībai”, pieņemot to zināšanai. Papildus Ministru kabinets lēma:

1. atbalstīt Finanšu ministrijas priekšlikumu neatsavināt valsts sabiedrības ar ierobežotu atbildību “Latvijas proves birojs” kapitāla daļas, pilnībā atstājot uzņēmuma pārziņā tam deleģēto valsts pārvaldes uzdevumu izpildi;
2. divu gadu laikā pēc Publisko personu kapitāla daļu pārvaldības likuma spēkā stāšanās Finanšu ministrijai veikt atkārtotu valsts sabiedrības ar ierobežotu atbildību “Latvijas Proves birojs” darbības izvērtēšanu.

Ņemot vērā Ministru kabineta 2014.gada 28.oktobra sēdes protokollēmumā Nr.58, 40.§ uzdoto, Finanšu ministrija ir izstrādājusi informatīvo ziņojumu “Par valsts līdzdalības saglabāšanu valsts sabiedrībā ar ierobežotu atbildību “Latvijas Proves birojs””.

**2.VSIA „Latvijas Proves birojs” darbības pārskats**

Ar Ministru kabineta 2009.gada 28.augusta rīkojumu Nr.591 “Par Valsts ieņēmumu dienestā un funkcionāli saistītajās iestādēs veiktā funkciju audita ieteikumu ieviešanu” Finanšu ministrijai tika uzdots izstrādāt un finanšu ministram līdz 2009.gada 30.septembrim iesniegt noteiktā kārtībā Ministru kabinetā rīkojuma projektu un citus normatīvo aktu projektus, kas saistīti ar Valsts proves uzraudzības inspekcijas likvidāciju, nosakot, ka tiek dibināta valsts kapitālsabiedrība, kurai deleģē šādu pārvaldes uzdevumu izpildi:

1. dārgmetālu, dārgakmeņu un to izstrādājumu proves noteikšana, zīmogošana, sastāva analīze, ekspertīze, kontrolanalīzes, novērtēšana un kvali­tātes apliecību izsniegšana;
2. vietu reģistrēšana, kurās tiks veikta saimnieciskā darbība ar dārgakmeņiem, dārgmetāliem un to izstrādājumiem;
3. saimnieciskās darbības veicēju personisko zīmogu reģistrēšana;
4. 1972.gada 15.novembra Konvencijas par dārgmetālu izstrādājumu pārbaudi un zīmogošanu pilnvarotās iestādes uzdevumu izpilde.

Tāpat Finanšu ministrijai ar šā rīkojuma 3.punktu tika uzdots līdz 2010.gada 31.decembrim izvērtēt Valsts proves uzraudzības inspekcijas deleģēto pārvaldes uzdevumu nodošanu privātajam sektoram, pārdodot uzņēmuma kapitāla daļas vai izveidojot publiskās un privātās partnerības modeli, un finanšu ministram iesniegt noteiktā kārtībā Ministru kabinetā tiesību akta projektu par dārgakmeņu, dārgmetālu un to izstrādājumu testēšanas funkcijas nodošanu privātajam sektoram līdz 2011.gada 31.decembrim.

Ar Ministru kabineta 2009.gada 9.novembra rīkojumu Nr.762 “Par valsts sabiedrības ar ierobežotu atbildību “Latvijas proves birojs” dibināšanu” tika nodibināta VSIA “Latvijas Proves birojs” ar mērķi nodrošināt valsts proves uzraudzību saskaņā ar likuma “[Par valsts proves uzraudzību](http://likumi.lv/doc.php?id=33808)“ 5.pantu.

VSIA “Latvijas Proves birojs” definētie vispārējie stratēģiskie mērķi ir:

1. nodrošināt sabiedrības un valsts intereses, veidojot sakārtotu, drošu un uzticamu dārgmetālu, dārgakmeņu un to izstrādājumu tirgu, veicinot izcilu uzņēmējdarbības vidi;
2. uzturēt un attīstīt kvalitatīvus, tehniski augstvērtīgus un juridiski pamatotus pakalpojumus atbilstoši tirgus interesēm un uzņēmēju pieprasījumam;
3. uzturēt un pilnveidot zināšanas (“know–how”) un prasmes dārgmetālu un dārgakmeņu testēšanā, nodrošinot valsts pārvaldei un sabiedrībai atbilstošu atbalstu

**2. Atbilstība Valsts pārvaldes iekārtas likuma 88.panta prasībām**

Atbilstoši Valsts pārvaldes iekārtas likuma 88.panta 1.daļas prasībām publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1) tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

VSIA “Latvijas Proves birojs” atbilst Valsts pārvaldes iekārtas likuma 88.panta pirmās daļas 1.apakšpunkta noteiktajiem kritērijiem - sniedz sabiedrībai svarīgus pakalpojumus, ko tirgus nav spējīgs nodrošināt. Valsts pārvaldes iekārtas likumā noteiktā tirgus nepilnība pastāv un ar VSIA “Latvijas Proves birojs” darbību tiek novērsta, jo līdzīgus pakalpojumus nesniedz neviena cita Latvijas testēšanas laboratorija (<http://www.latak.lv/index.php?option=com_institucijas&view=institucijas&type=t&Itemid=110&lang=lv>). Kā tirgus nepilnības iemeslu var minēt nozares zemo rentabilitāti un augsto investīciju apjomu testēšanas laboratorijas dibināšanai. Papildus norādām, ka vairums Eiropas Savienības kompetento iestāžu dārgmetālu testēšanas jomā pēc juridiskā statusa ir valsts iestādes vai aģentūras un to sniegtie pakalpojumi ir klasificējami kā publisks pakalpojums (*public service*). Vienlaikus jāņem vērā citu valstu negatīvā pieredze nodot funkciju privātām proves iestādēm (Nīderlande, Somija, Zviedrija).

VSIA “Latvijas Proves birojs” nepieciešama, lai:

* 1. nodrošinātu dārgmetālu, dārgakmeņu izstrādājumu patērētāju tiesību ievērošanu attiecībā uz izstrādājumu kvalitāti (ECJ tiesas spriedums *Hautwiper*) un preču drošības prasībām;
	2. nodrošinātu godīgas konkurences nosacījumus tirgus dalībniekiem;
	3. nodrošinātu vienkāršotu uzņēmumu piekļuvi citu ES, EEZ vai Konvencijas par dārgmetālu izstrādājumu zīmogošanu dalībvalstu tirgiem.

**3.Privatizācijas iespēju vērtējums**

Lai varētu veikt VSIA “Latvijas Proves birojs” atsavināšanu, nododot valsts deleģētos pārvaldes uzdevumus privātajam komersantam, sākotnēji bija nepieciešams veikt grozījumus trīs VSIA “Latvijas Proves biroja” darbību regulējošos tiesību aktos: likumā “Par valsts proves uzraudzību”, Ķīmisko vielu likumā un likumā “Par Konvenciju par dārgmetālu izstrādājumu pārbaudi uz zīmogošanu un tās grozījumiem”. Minēto likumu grozījumi paredzēja, ka:

1. likumā “Par valsts proves uzraudzību” - valsts pārvaldes uzdevumu pārdali starp VSIA “Latvijas Proves birojs” un Valsts ieņēmumu dienestu (VID), nododot VID valsts pārvaldes uzdevumu - dārgmetālu, dārgakmeņu un to izstrādājumu marķēšanas, obligātās provēšanas, uzglabāšanas un preču drošuma pārbaužu veikšanu vietās, kur notiek saimnieciskā darbība ar dārgmetāliem, dārgakmeņiem un to izstrādājumiem;
2. likumā “Par Konvenciju par dārgmetālu izstrādājumu pārbaudi uz zīmogošanu un tās grozījumiem” - precizēt pilnvarotās iestādes Konvencijas par dārgmetālu izstrādājumu pārbaudi un zīmogošanu tās 1988.gada 18.maija redakcijā 5.panta 1.punktā noteikto uzdevumu izpildei - “Latvijas Proves birojs” - juridisko statusu, izslēdzot no likuma teksta vārdu „valsts”;
3. Ķīmisko vielu likumā - ka turpmāk dārgmetālu, dārgakmeņu un to izstrādājumu kontroli veic VID.

Iepriekšminēto tiesību aktu grozījumu projekti 2012.gada 2.martā tika iesniegti Valsts kancelejā, bet to tālāka virzība tika atlikta līdz brīdim, kad tiks pabeigta VSIA “Latvijas Proves birojs” izvērtēšana atbilstoši Ministru kabineta rīkojumiem un Publisko personu komercdarbības koncepcijai. Pēc kapitālsabiedrības izvērtēšanas un tiesību aktu grozījumu pieņemšanas tika plānots VSIA “Latvijas Proves birojs” kapitāla daļas atsavināt AS “Privatizācijas aģentūra”, lai tā tālāk atbilstoši savai kompetencei organizētu valsts kapitāla daļu atsavināšanu un vienu no VSIA “Latvijas Proves birojs” valsts pārvaldes uzdevumiem nodotu VID.

Pēc Ministru kabineta uzdevumu saņemšanas un, lai izvērtētu VSIA “Latvijas Proves birojs” kapitāla daļu atsavināšanas lietderību, Finanšu ministrijai kā VSIA “Latvijas Proves birojs” kapitāla daļu turētājam bija būtiski atbildēt uz diviem jautājumiem:

1. vai ir iespējama VSIA “Latvijas Proves birojs” kapitāla daļu atsavināšana privātajam komersantam, nodrošinot proves iestādes pilnīgu neatkarību atbilstoši Konvencijā par dārgmetālu izstrādājumu pārbaudi un zīmogošanu noteiktajam, kas nosaka, ka proves pārbaudes iestādei ir izvirzītas šādas prasības:
2. tai ir atbilstoši darbinieki, kā arī nepieciešamie līdzekļi un aprīkojums;
3. tās darbiniekiem piemīt tehniskā kompetence un profesionālais godīgums;
4. tās vadības pārstāvjiem un tehniskajiem darbiniekiem jābūt neatkarīgiem no jebkādām attiecīgajā jomā tieši vai netieši ieinteresētajām aprindām, grupējumiem vai personām;
5. tās darbinieki nedrīkst izpaust dienesta noslēpumus;
6. vai VID, pieņemot valsts pārvaldes uzdevumu, spēs nodrošināt valsts pārvaldes uzdevuma (tirgus uzraudzības un kontrole) nepārtrauktību, pēctecību un kvalitāti, un vai šāda uzdevuma pildīšanai VID būs pieejami budžeta līdzekļi.

Sniedzot atbildi uz pirmo jautājumu, atbilstoši Konvencijas par dārgmetālu izstrādājumu pārbaudi un zīmogošanu prasībām VSIA “Latvijas Proves birojs” kapitāla daļas būtu atsavināmas tādam privātajam komersantam, kas savā darbībā būtu neatkarīgs (nebūtu saistīts ar ražošanu, tirdzniecību vai tamlīdzīgām jomām un pakalpojumiem) un būtu tehniski nodrošināts un kompetents. Tādi tirgus dalībnieki Eiropā pastāv, līdz ar to tiesiski ir iespējama sabiedrības kapitāla daļu atsavināšana.

Sniedzot atbildi uz otro jautājumu, Finanšu ministrija konstatēja, ka VID, pārņemot valsts pārvaldes uzdevumu, būtu atbildīgs par proves tirgus dalībnieku uzraudzību un dārgmetālu, dārgakmeņu un to izstrādājumu marķēšanas, obligātās provēšanas, uzglabāšanas un preču drošuma prasību kontroli visā valstī. Tas nozīmē, ka šī uzdevuma izpildei VID būtu nepieciešams piesaistīt papildu budžeta līdzekļus kapitālieguldījumu veikšanai un cilvēkresursus piesaistei. Lai risinātu šo situāciju un atrastu efektīvāko uzraudzības un kontroles mehānismu, Finanšu ministrija uzsāka finansiālo risku izvērtēšanu, kas saistīti ar VSIA “Latvijas Proves birojs” valsts pārvaldes uzdevuma nodošanu VID.

VSIA “Latvijas Proves birojs” darbība nav pieskaitāma valsts stratēģiskām attīstības vai drošības jomām, taču tā ir virzīta uz patērētāju tiesību aizsardzību, preču drošuma nodrošināšanu, godīgas konkurences nodrošināšanas, eksporta un tirgus attīstības veicināšanu, ko nenodrošina tirgus. Kapitālsabiedrības sniegtie pakalpojumi atvieglo preču eksportu uz citām valstīm, sniedz garantijas veicot finanšu ieguldījumus dārgmetālos, dārgakmeņos, kā arī veicina sabiedrības uzticamību dārgmetālu tirdzniecības sistēmai.

Patlaban to visu pilnā apmērā par saviem budžeta līdzekļiem nodrošina VSIA “Latvijas Proves birojs”, bet no valsts budžeta tiek saņemts finansējums 52222 EUR apmērā (2009.gadā šis finansējums bija 105 500 EUR apmērā). VSIA “Latvijas Proves birojs” ikgadējo izdevumu (atalgojums, VSAOI, kārtējie izdevumi (īre, komunālie, transporta, sakari materiāli ekspertīžu veikšanai, apmācība) un 2016.gada sešu mēnešu ieņēmumu atšifrējums atspoguļots informatīvā ziņojuma 1. un 2.tabulā.

1.tabula

|  |  |  |
| --- | --- | --- |
| **Pārvaldes uzdevums** | **Izmaksas, EUR/gadā** | **Normatīvais akts saskaņā ar ko deleģē uzdevumu** |
| Vietu reģistrācija, kur tiek veikta saimnieciskā darbība ar dārgmetāliem, dārgakmeņiem un to izstrādājumiem, un dārgmetālu izstrādājumu izgatavotāju personiskos zīmogus | 4953 | Konvencija par dārgmetālu izstrādājumu pārbaudi un zīmogošanu (personisko zīmogu reģistrācija) 09.11.2009. MK Rīkojums Nr.762 “Par valsts sabiedrības ar ierobežotu atbildību “Latvijas proves birojs” dibināšanu” 3.4.punkts |
| Vietu pārbaudes, kur tiek veikta saimnieciskā darbība ar dārgmetāliem, dārgakmeņiem un to izstrādājumiem, un sastāda administratīvā pārkāpuma protokolu par konstatētajiem pārkāpumiem dārgmetālu, dārgakmeņu un to izstrādājumu marķēšanas, obligātās provēšanas, uzglabāšanas un preču drošuma prasību ievērošanā | 31409 | 09.11.2009. MK Rīkojums Nr.762 “Par valsts sabiedrības ar ierobežotu atbildību “Latvijas proves birojs” dibināšanu”3.5punkts |
| Dārgmetālu un dārgakmeņu izstrādājumu atbilstības preču drošuma prasībām novērtēšana | 40860 | Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH)09.11.2009. MK Rīkojums Nr.762 “Par valsts sabiedrības ar ierobežotu atbildību “Latvijas proves birojs” dibināšanu”3.6 punkts |

**Proves biroja finanšu rādītāji:**

# Biroja ieņēmumu un izdevumu raksturojums

2016.gada ieņēmumu atšifrējums par ieņēmumu veidiem

2.tabula

|  |  |  |
| --- | --- | --- |
| **2016.gada ieņēmumu atšifrējums** | **EUR****(bez PVN)** | Īpatsvars no kopējiem ieņēmumiem |
| Dotācija | 52222 | 10% |
| Valsts apbalvojumi (kompensācija) | 93591 | 17% |
| Zelta, platīna, pallādija izstrādājumu provēšana un zīmogošana | 142262 | 27% |
| Sudraba izstrādājumu provēšana un zīmogošana | 135131 | 25% |
| Obligāti provējamo izstrādājumu testēšana | 60943 | 11% |
| Juvelierizstrādājumu dārgakmeņu ekspertīzes | 22464 | 4% |
| Testēšanas pakalpojumi | 19707 | 4% |
| Personiskie zīmogi un lāzergravēšanas un citi pakalpojumi | 9958 | 2% |

# Biroja finanšu pārskats

3.tabula

|  |  |  |
| --- | --- | --- |
|  | 2015.gads | 2016.gads |
| **Neto apgrozījums** | **535687** | **487130** |
| **Pārdotās produkcijas ražošanas izmaksas** | **-450524** | **-428515** |
| **Bruto peļņa vai zaudējumi** | **85163** | **58615** |
| Pārdošanas izmaksas | -1709 | -1811 |
| Administrācijas izmaksas | -80897 | -87164 |
| Pārējie saimnieciskās darbības ieņēmumi | 52236 | 52966 |
| Pārējās saimnieciskās darbības izmaksas | -24862 | -3505 |
| Procentu ieņēmumi vai izdevumi | 0 | 0 |
| **Peļņa vai zaudējumi pirms ārkārtas posteņiem un nodokļiem** | **29931** | **19101** |
| **Peļņa vai zaudējumi pirms nodokļiem** | **29931** | **19101** |
| Uzņēmumu ienākuma nodoklis par pārskata gadu | 0 | 0 |
| **Pārskata gada peļņa vai zaudējumi** | **29931** | **19101** |
| PL nolietojums un inventāra vērtības norakstīšana | -63922 | -60513 |
| **EBITDA** | **93853** | **79614** |

**Privatizēju ieņēmumu vērtējums**

Veicot iespējamo privatizācijas ieņēmumu vērtējumu pēc dažādām metodēm, tas varētu būt robežās 500’000 – 600’000 EUR:

4.tabula

|  |  |  |
| --- | --- | --- |
| Metode | Vērtējums | % no pašu kapitāla |
| **EBITDA metode** | 500’000 EUR | 56% |
| **Tīrās peļņas metode** | 495’000 EUR | 55% |
| **Lursoft (Capital) vērtējums** | 545’000 EUR | 61% |

**Privatizācijas risku vērtējums**

5.tabula

|  |  |  |  |
| --- | --- | --- | --- |
| Riska apraksts | Riska varbūtība | Riska sekas | Riska vērtējums |
| Uzņēmums neatbilst trešās puses statusam (pēc kapitāla vai īpašuma formas) | Iespējams | Lielas | Augsts |
| Ierobežota pakalpojuma pieejamība | Iespējams | Lielas | Augsts |
| Sašaurināts pakalpojumu klāsts (atteikšanās no nerentabliem pakalpojumiem, t.sk. valsts deleģētas funkcijas) | Iespējams | Viduvējas | Viduvējs |
| Neplānoti zemi ieņēmumi no privatizācijas | Gandrīz drošs | Viduvējas | Augsts |
| Pakalpojumu cenu pieaugums | Gandrīz drošs | Nenozīmīgas | Augsts |
| Maksātnespējas iespēja | Iespējams | Lielas | Augsts |
| Valsts zaudē iespēju iegūt informāciju par dārgmetālu, dārgakmeņu tirgus dalībniekiem | Gandrīz drošs | Viduvējas | Augsts |
| Pieaug budžeta izmaksas deleģēto funkciju realizācijai | Gandrīz drošs | Viduvējas | Augsts |
| Valsts zaudē kompetenci dārgmetālu, dārgakmeņu testēšanas un tirgus uzraudzības jomā | Iespējams | Lielas | Augsts |

Ja pēc VSIA “Latvijas Proves birojs” kapitāla daļu atsavināšanas kā dārgmetālu un dārgakmeņu tirgus dalībnieku uzraudzītāju un kontrolieri kļūtu VID, būtu nepieciešams ilgāks laika periods, lai VID spētu nodrošināt iepriekš VSIA “Latvijas Proves birojs” sniegto pakalpojumu kvalitāti, kā arī izmaksas valsts pārvaldes uzdevuma nodrošināšanai būtu krietni lielākas, proti, vismaz 305 737 EUR, nodrošinot dārgakmeņu un dārgmetālu ekspertu piesaisti, augstākās kvalitātes kapitālieguldījumu iekārtu un ierīču iegādi, apmācībām, neskaitot atalgojumus atbilstoši specializācijai un nozarei, ar darba samaksu saistīto nodokļu un nodevu samaksu, telpu nomu izmeklējumu veikšanai, telpu pielāgošanai, kvalitātes nodrošināšanai. Vienreizējo izmaksu valsts pārvaldes uzdevuma uzsākšanai atšifrējums atspoguļots informatīvā ziņojuma 3.tabulā.

6.tabula

|  |  |
| --- | --- |
| **Ieguldījumu veids** | **EUR** |
| **Paraugu atlase un sijājošā diagnostika (skrīnings):** |
| Kapitālieguldījumi | 85 000 |
| Inventārs, materiāli | 8 400 |
| Personāla apmācība | 6 000 |
| **Paraugu testēšana (ISO 11427, ISO 11426, ISO** **11494 ISO11495):** |
| Kapitālieguldījumi | 145 000 |
| Inventārs, materiāli | 6 000 |
| Personāla apmācība | 4 000 |
| **Kopā:** | **305 737** |
| **Kārtējie izdevumi (VID)** | **Eur/gadā** |
| **Darba alga (2 darbinieki)** | **22400** |
| **VSAOI** | **5284** |
| **Darba telpas, līdzīgi izdevumi** | **1200** |
| **Reģistra uzturēšana** | **1812** |
| **Testēšanas izdevumi**  | **3500** |
| **Kopā** | **34196** |
|  |  |
| **Personisko zīmogu reģistrs (veic proves iestāde)** | **1812** |
| **Preču drošuma testēšana (veic LPB vienlaicīgi ar proves noteikšanu)** | 29900 |
| **Kopā** |  |

Līdz ar to, ievērojot, ka VSIA “Latvijas Proves birojs” kapitāla daļu atsavināšanas finansiālie riski liecināja par atsavināšanas procesa nelietderīgumu, Finanšu ministrija 2014.gada 7.februārī atsauca iepriekš (2012.gada 2.martā) Valsts kancelejā iesniegtos likuma “Par valsts proves uzraudzību”, Ķīmisko vielu likuma un likuma “Par Konvenciju par dārgmetālu izstrādājumu pārbaudi uz zīmogošanu un tās grozījumiem” grozījumu projektus.

Ņemot vērā to, ka kopš 2014.gada 28.oktobra, kad tika Ministru kabineta sēdē skatīts jautājums par valsts līdzdalības saglabāšanu VSIA “Latvijas Proves birojs” faktiskā situācija nav mainījusies, Finanšu ministrija ierosina saglabāt līdzdalību VSIA “Latvijas Proves birojs”, ievērojot Valsts pārvaldes iekārtas likuma 88.panta pirmās daļas 1.punktu.

**4. Priekšlikumi turpmākai rīcībai**

Ņemot vērā iepriekš minēto, Finanšu ministrija ierosina saglabāt valsts līdzdalību VSIA “Latvijas Proves birojs”.

Finanšu ministre D.Reizniece - Ozola

Leitāne-Šķēle, 67095428